**Salm 56**

(Yr ail gasgliad o Salmau 42—72)

***Gweddi un sy'n trystio Duw***

*I'r arweinydd cerdd: Ar yr alaw “Colomen ar Goed Derw Pell”. Wedi ei hysgrifennu gan Dafydd ar ôl iddo gael ei ddal gan y Philistiaid yn Gath.*

1 Dangos drugaredd ata i, O Dduw, dw i'n cael fy erlid! Mae'r gelynion yn ymosod arna i drwy'r amser. 2 Maen nhw'n fy ngwylio i ac yn fy erlid i'n ddi-baid. Mae cymaint ohonyn nhw yn ymladd yn fy erbyn!

O Dduw, y Goruchaf. 3 Pan mae gen i ofn, dw i'n dy drystio di — 4 Duw, yr un dw i'n gwybod sy'n cadw ei air! Dw i'n trystio Duw, does gen i ddim ofn. Beth all dynion meidrol ei wneud i mi?

5 Maen nhw'n twistio fy ngeiriau a dim ond eisiau gwneud niwed i mi. 6 Maen nhw'n dod at ei gilydd i ysbïo arna i. Maen nhw'n gwylio pob symudiad, ac yn edrych am gyfle i'm lladd. 7 Wyt ti'n mynd i adael iddyn nhw lwyddo? Bwrw nhw i lawr yn dy ddig, O Dduw! 8 Ti'n cadw cofnod bob tro dw i'n ochneidio. Ti'n casglu fy nagrau mewn costrel. Mae'r cwbl wedi ei ysgrifennu yn dy lyfr.

9 Bydd y gelyn yn ffoi pan fydda i'n galw arnat ti.

Achos dw i'n gwybod un peth — mae Duw ar fy ochr i. 10 Duw, yr un dw i'n gwybod sy'n cadw ei air! Yr ARGLWYDD — dw i'n gwybod ei fod yn cadw ei air! 11 Dw i'n trystio Duw, does gen i ddim ofn. Beth all dynion meidrol ei wneud i mi? 12 Dw i'n mynd i gadw fy addewidion, O Dduw, a chyflwyno offrymau diolch i ti. 13 Ti wedi achub fy mywyd i, a chadw fy nhraed rhag llithro. Dw i'n gallu byw i ti, O Dduw, a mwynhau goleuni bywyd.

*......................*

Geiriau olaf Salm 55 oedd, *Ond dw i'n dy drystio di,* ac mae’r Salm hon yn dilyn yr un thema, sef trystio Duw. Yn y Salm hon mae Dafydd yn dal mewn trafferth. Roedd y Brenin Saul am ei ladd, ac roedd Dafydd wedi dianc drwy fynd i Gath i ganol y Philistiaid (roedd y Philistiaid yn elynion i bobl Dduw). Wedi iddo gyrraedd Gath sylweddolodd Dafydd ei fod mewn perygl a,

… *dyma Dafydd yn dechrau ymddwyn yn od o'u blaenau nhw, a chymryd arno ei fod yn wallgof. Roedd rhaid iddyn nhw ei atal. Roedd e'n crafu drysau'r giât ac yn slefrian poer i lawr ei farf.*

*14 Dyma Achis yn dweud wrth ei swyddogion, “Edrychwch mae'r dyn yn wallgof! Pam ddaethoch chi ag e ata i?**15 Mae gen i ddigon o ffyliaid o'm cwmpas i heb i chi ddod â hwn i actio'r ffŵl o'm blaen i! Ewch â fe i ffwrdd o'r palas!” (1 Samuel 21)*

Doedd pobl y cyfnod ddim yn lladd pobl oedd yn wallgo’ ac felly fe lwyddodd Dafydd i ddianc.

Roedd Dafydd o dan straen ac yn byw mewn ofn. Roedd o’n gorfod symud o le i le er mwyn dianc oddi wrth ei elynion. Unwaith eto rydyn ni’n gweld Dafydd yn troi at Dduw yng nghanol ei helyntion, ac yn gofyn i Dduw am help. *Pan mae gen i ofn, dw i'n dy drystio di*, ydy prif neges Dafydd i ni.

Pan mae gynnon ni ofn, rydyn ni fel arfer yn trio gwneud popeth ein hunain, neu’n troi at bobl rydyn ni’n nabod i’n helpu ni. Beth am droi at Dduw yn gyntaf y tro nesaf?

Gofynnodd Dafydd y cwestiwn, *Beth all dynion meidrol ei wneud i mi?* Mae yna ateb pendant i’r cwestiwn yn y Testament Newydd,

 *Peidiwch bod ofn pobl. Maen nhw'n gallu lladd y corff ond fedran nhw ddim lladd y person go iawn. Duw ydy'r un i'w ofni — mae'r gallu ganddo e i ddinistrio'r person a'i gorff yn uffern*.  (Mathew 10: 28)

Mae Dafydd yn rhestru’r holl bethau annifyr mae pobl yn gallu wneud yn ei erbyn, ond yn y pendraw dim ond ei berthynas gyda Duw sy’n cyfri. Mae Duw yn ofalus iawn o’i bobl, ac yn cadw cofnod o’r drwg sy’n cael ei wneud yn eu herbyn. Cofia mai Duw yw’r bugail da, sy’n fodlon rhoi ei fywyd dros ei ddefaid.

Mae’r pum adnod olaf yn y Salm fwy neu lai’n ail-adrodd yr hyn mae Dafydd eisoes wedi’i ddweud. Mae’r ail-adrodd yn ffordd o bwysleisio popeth sy’n bwysig: fod Duw yn cadw ei air a bod Dafydd yn trystio Duw. Mae’r llinell olaf yn adleisio’r hyn sy’n cael ei ddweud yn y Testament Newydd,

*Pan roedd Iesu'n annerch y bobl dro arall, dwedodd, “Fi ydy golau'r byd. Bydd gan y rhai sy'n fy nilyn i olau i'w harwain nhw i fywyd, a fyddan nhw byth yn cerdded mewn tywyllwch.” (Ioan 8: 12)*